<classify> WAZIRI Mkuu, Kassim Majaliwa ameviagiza vyombo vya ulinzi na usalama, kuongeza ulinzi na doria katika maeneo ya mipaka kutokana na ongezeko la vitendo vya mauaji, unyanganyi wa kutumia silaha na vitisho kwa wananchi.Aidha, amelitaka Shirika la Umoja wa Mataifa la Kuhudumia Wakimbizi UNHCR na washirika wake kuweka mkakati maalumu wa kudhibiti ongezeko kubwa la wakimbizi, kuzaliana katika makambi ya wakimbizi mkoani Kigoma.Pia, ameagiza wakimbizi wote watakaobainika kutoroka kwenye makambi, wanayohifadhiwa na kuingia uraiani wakamatwe na wachukuliwe hatua kwa mujibu wa sheria za Tanzania, kwani wanachokifanya ni ukiukwaji wa sheria. Alitoa agizo hilo jana jioni, alipozungumza na wananchi katika mkutano wa hadhara, uliofanyika Uwanja wa Taifa wilayani Kibondo wakati akihitimisha ziara yake mkoani Kigoma.Alisema maeneo yaliyo katika hali mbaya ni Kibondo, Buhigwe, Kasulu, Ngara, Biharamulo, Uvinza, Kakonko na Kigoma Vijijini, ambako wananchi hususani wafanyabiashara wameingiwa na hofu kutokana na vitendo hivyo. Alisema pamoja na undugu waliokuwa nao na nchi jirani, lakini kila nchi ina sheria na taratibu zake, hivyo ni lazima zifuatwe na ni marufuku kuingia katika nchi yoyote bila ya kufuata sheria na taratibu za nchi husika. Kulinda usalama wa nchi ni jukumu letu sote na si la vyombo vya ulinzi na usalama pekee, kila mmoja anapaswa kushiriki.Kwa upande wa majirani zetu wanaotaka kuja nchini, ni lazima wafuate taratibu kwa kuomba vibali, alisisitiza. Alisema watu wote wanaoingia bila ya kufuata sheria na taratibu, ndio hao wanashiriki katika vitendo vya uhalifu yakiwemo mauaji ya raia wasiokuwa na hatia, unyanganyi wa kutumia silaha za kivita na utekaji wa watoto. Alisema kuwa vyombo vya ulinzi na usalama, viendelee kulinda mipaka.Kwamba watu wote watakaobainika wameingia nchini bila vibali, wakamatwe na wachukuliwe hatua kwa mujibu wa sheria za nchi. Aliongeza kuwa wakimbizi wanaohifadhiwa katika maeneo mbalimbali nchini, hawaruhusiwi kutoka nje ya kambi hizo, kwa sababu huduma zote wanazostahili zikiwemo za afya, elimu na chakula zinapatikana kambini.Pia, aliitaka wizara ya mambo ya ndani ya nchi iwasimamie vizuri watumishi wake wanaofanya kazi kwenye kambi hizo na kuchukua hatua kwa watakaoshindwa kutekeleza majukumu yao kwa mujibu wa sheria. Aliutaka uongozi wa wizara ya mambo ya ndani, ufanye mazungumzo na Shirika la Kuwahudumia Wakimbizi Duniani UNHCR ili litekeleze majukumu yake bila kukiuka sheria za nchi. Waziri Mkuu aliwaonya wananchi kuacha tabia ya kuwachukua raia wa nchi jirani na kuwaleta nchini, kuja kufanya kazi za vibarua katika mashamba yao, bila ya kuwa na vibali.  <topic>: KITAIFA 